Viking knuste RBK i generalprøven
Med to scoringer både før og etter hvilen ble trønderne sendt hjem med stortap i bagasjen fra Stavanger. - Vi har spilt bra og vært stabile bakover, men i dag slipper vi inn fire mål. Det er ikke bra, sier RBK-trener Jan Jönsson til TV2.Han vil imidlertid ikke svartmale situasjon i Trondheim seks dager før serien sparkes i gang. - Det blåser positive vinder i Trondheim, selv om vi ryker her i dag, sier Jönsson. Viking-spiller Valon Berisha satte inn 2-0-målet og serverte bror Veton 4-0-scoringen. Han mener de blåkledde nå må holde beina plantet på bakken. - Vi er godt på vei og har forberedt oss godt. Nå er det bare å holde det oppe og jobbe hardt videre. Vi viste at vi er et bra lag i dag, sier han til TV2.I andre generalprøver i helgen imponerte LSK uten flere sentrale spillere med 2-0-seier over TIL i Tromsø. Gilles Ondo scoret Sandnes Ulfs mål i 1-1-kampen mot Start, mens Vålerenga spilte 0-0 mot Fredrikstad. Lørdag spilte Stabæk og Brann 0-0, Hønefoss feide over Sandefjord, Sogndal imponerte med 4-2-seier over Strømsgodset og kampen mellom Odd Grenland og GAIS endte 1-1.Viking-Rosenborg 4-0 (2-0) Viking stadion Målscorere: 1-0 André Danielsen (straffe), 2-0 Valon Berisha, 3-0 Henri Anier, 4-0 Veton Berisha.
(Viking-Rosenborg 4-0) Brødrene Berisha var sentrale da Viking banket Rosenborg bare én uke før seriestart.